Γιουβέτσι με κεφτεδάκια κοτόπουλου
Οικογενειακό και πεντανόστιμο το μελωμένο κριθαράκι με τα μυρωδάτα κοτοκεφτεδάκια. Ιδανική συνταγή τόσο για το καθημερινό όσο και για ένα κυριακάτικο, πιο επίσημο, γεύμα.
600 γρ. κιμάς κοτόπουλου (μπούτι και στήθος) , 2 κρεμμύδια ξερά, χοντροτριμμένα, 2 κουτ. σούπας δυόσμος, ψιλοκομμένος, 1 κουτ. γλυκού ρίγανη ξερή, τριμμένη, 2 αυγά, 200 γρ. ψωμί μπαγιάτικο, χωρίς κόρα, μουσκεμένο σε νερό και καλά στυμμένο , 100 ml ελαιόλαδο + επιπλέον για το τηγάνισμα, αλάτι, φρεσκοτριμμένο πιπέρι, 500 γρ. κριθαράκι μέτριο, 2 καρότα, καθαρισμένα και ψιλοκομμένα, 4 κρεμμύδια ξερά, κομμένα σε λεπτές φέτες , 2 σκελίδες σκόρδου, σε φετάκια, 800 γρ. ώριμες ντομάτες, τριμμένες, 1/2 μάτσο μαϊντανός, ψιλοκομμένος, 150 ml ελαιόλαδο, αλάτι, φρεσκοτριμμένο πιπέρι
Για να φτιάξουμε γιουβέτσι με κεφτεδάκια κοτόπουλου, αρχικά ανακατεύουμε, σε μπολ, όλα τα υλικά και τα ζυμώνουμε μέχρι να σχηματιστεί ένα αφράτο μείγμα. Καλύπτουμε με μεμβράνη και αφήνουμε στο ψυγείο, μέχρι να το χρειαστούμε. Σε φαρδιά κατσαρόλα ζεσταίνουμε το λάδι σε μέτρια φωτιά.Σοτάρουμε τα καρότα με τα κρεμμύδια και τα σκόρδα για 2-3 λεπτά, μέχρι να μαλακώσουν ελαφρώς. Ρίχνουμε τη ντομάτα, αλατοπίπερο και 300 ml ζεστό νερό.Μαγειρεύουμε για περίπου 10 λεπτά, μέχρι να δέσει ελαφρώς η σάλτσα. Ρίχνουμε το κριθαράκι, ανακατεύουμε και προσθέτουμε 1.200 ml ζεστό νερό. Μαγειρεύουμε για άλλα 10 λεπτά.Εν τω μεταξύ, προθερμαίνουμε τον φούρνο στους 180°C. Πλάθουμε το μείγμα του κιμά σε μικρά στρογγυλά κεφτεδάκια. Σε τηγάνι ρίχνουμε τόσο λάδι ώστε να καλύψουμε το 1/4 του σκεύους και το ζεσταίνουμε σε δυνατή φωτιά. Τηγανίζουμε τα κεφτεδάκια για 1-2 λεπτά, μέχρι να ροδίσουν. Τα βγάζουμε με τρυπητή κουτάλα. Σε μια γάστρα αδειάζουμε το περιεχόμενο της κατσαρόλας με το κριθαράκι και το απλώνουμε. Τακτοποιούμε τα κεφτεδάκια και πασπαλίζουμε με τον μαϊντανό.Ψήνουμε (χωρίς καπάκι) για 20 λεπτά, μέχρι να μαλακώσει το κριθαράκι και να απορροφήσει τα περισσότερα υγρά.
Κιμάς κοτόπουλου,Κριθαράκι,Ντομάτα